ஆரம்பத்தில் காதலுக்காக பெண்கள் தாக்கப்படுகிற செய்திகளைக் கேள்விப்பட்ட போது பெரியதாக ஒன்றும் தெரியவில்லை. பத்தோடு பதினொன்று என்ற செய்தியாகத்தான் தெரிந்தது. கடந்த சில நாட்களாக பயம் படர்கிறது. சர்வசாதாரணமாக வெட்டுகிறார்கள். உருட்டுக்கட்டையால் அடிக்கிறார்கள். தீயை வைத்துக் கொளுத்துகிறார்கள். நேற்று வரை சாதாரண மாணவனாகச் சுற்றிக் கொண்டிருந்தவன் திடீரென்று வன்முறையாளனாக, கொலைகாரனாக, காதல் வெறியனாக உருவமெடுக்கிறான். இந்த ஊரைச் சார்ந்த இன்னாரின் மகன் என்று செய்தித்தாள்கள் பக்கம் பக்கமாக எழுதுகின்றன. ஒரு பெண்ணின் வாழ்வை முடித்து அவளது குடும்பத்தைத் திக்குத் தெரியாமல் நிறுத்தி தனது வாழ்க்கையை இருளில் புதைத்து தம் குடும்பத்தை விக்கித்துப் போகச் செய்கிறார்கள் இந்த விடலைகள்.